stanford-oval/wikipedia huggingface dataset:
ברברה בלנק
קריירת היאבקות מקצועית > WWE > מגוון עלילות (2008–2011)

ב-7 ביולי הועברה לתוכנית Raw במסגרת הדראפט ובאותו הערב ניצחה בקרב זוגות ביחד עם מיקי ג'יימס את ליילה וג'יליאן הול. במהרה היא הייתה מעורבת בפיוד נגד בת' פיניקס, כשהיא מתאבקת נגד הן בקרבות יחידים והן בקרבות זוגות. בתקופה זו פיניקס הייתה מיודדת עם ג'יליאן, כשבחודש ספטמבר קלי החלה בפיוד נגד אותה ג'יליאן. באירוע סדרת ההישרדות קלי ביחד עם קבוצת Raw ניצחו את קבוצת סמאקדאון בקרב החמש על חמש הדחות המסורתי, כשבקרב היא הדיחה את ויקטוריה, אך הודחה על ידי מאריס. באירוע Armageddon קלי ניצחה ביחד עם מריה, מישל מק'קול ומיקי ג'יימס את ג'יליאן, מאריס, ויקטוריה ונטליה. ב-18 במאי קלי ניצחה בקרב באטל רויאל כשהיא מדיחה את פיניקס וג'יימס כדי להפוך לטוענת לכתר לאליפות הדיוות. שבוע לאחר מכן ניצחה את מאריס בפסילה, מה שגרם למעשה למאריס לשמור על התואר. בקרב החוזר שנערך ב-8 ביוני הפסידה לה. שלושה שבועות לאחר מכן היא התחרתה בקרב מרובע שקבע את המועמדת לתואר, אך כשלה בניסיונה להפוך שוב לטוענת לכתר ומיקי ג'יימס היא זאת שניצחה בקרב זה. באירוע Bragging Rights שנערך בחודש אוקטובר, קלי ביחד עם גייל קים ומלינה ייצגו את תוכנית Raw והפסידו לפיניקס, נטליה ומקול שייצגו את התוכנית סמאקדאון. חודש לאחר מכן באירוע סדרת ההישרדות בקרב חמש על חמש קבוצתה של קלי ניצחה, כאשר היא מדיחה את ליילה, אך מודחת על ידי פיניקס.
בחודש ינואר 2010 עקב פציעתה של מלינה, קלי השתתפה בטורניר שקבע את אלופת הדיוות החדשה, אך הודחה על ידי אלישה פוקס עוד בסיבוב הראשון. ברסלמניה 26 קלי, בת' פיניקס, גייל קים, מיקי ג'יימס ואיב טורס הפסידו למישל מק'קול, ליילה, מאריס, אלישה פוקס וויקי גאררו. ב-26 באפריל כחלק מהדראפט השנתי קלי עברה לתוכנית סמאקדאון וערכה את קרב הבכורה שלה בניצחון הזוגות ביחד עם בת' פיניקס על לייקול (מישל מק'קול וליילה). קלי נכנסה לפיוד נגד קבוצת לייקול וגייסה לשורותיה את טיפאני כשבשבועות הבאים השתיים מפסידות בקרבות זוגות ללייקול. בקרב היחידים הראשון שלה קלי ניצחה את רוזה מנדס. באירוע "כסף בבנק" הפסידה לליילה בקרב על אליפות הנשים. במשך מחציתה השנייה של שנת 2010 קלי המשיכה להיות בפיוד נגד לייקול ומי שחברה לשורותיה הייתה נטליה.
בחודש דצמבר קלי הייתה בעלילה עם דרו מקינטייר שפיתח רגשות רומנטיים כלפיה. היא שוב ושוב דחתה את הצעותיו משום שציינה שהוא אגרסיבי מדי ובעל אופי נקמני. ב-30 בינואר באירוע הרויאל ראמבל קלי מנעה מהג'נרל מנג'ר, ויקי גאררו, להפריע בקרב אליפות העולם במשקל כבד בין אדג' ודולף זיגלר. בתוכנית סמאקדאון באותו השבוע קלי ואדג' ניצחו את לייקול וזיגלר בקרב שלושה על שניים כדי לשמור על תואר אליפות העולם. עקב קרב זה, גאררו פיטרה את קלי כחלק מהעלילה. באירוע "תא ההדחות" קלי נשכרה מחדש על ידי הג'נרל מנג'ר, טדי לונג, ותקפה את ויקי גאררו.
קריירת היאבקות מקצועית > WWE > התקופה כאלופת הדיוות (2011–2012)

ב-26 באפריל קלי הועברה בחזרה לתוכנית Raw ובאירוע "מעבר לקצה" קלי אתגרה ללא הצלחה את ברי בלה לקרב על אליפות הדיוות. חודש לאחר מכן ב-20 ביוני במסגרת הפרק לכבוד "Power to the People" קלי נבחרה על ידי הקהל כטוענת לתואר אליפות הדיוות, באותו הערב נלחמה נגד ברי בלה, גברה עליה וזכתה בפעם הראשונה בקריירה שלה באליפות הדיוות. ניצחון זה הוביל לקבלת פרס סלאמי על "רגע הדיווה של השנה". באירוע "כסף בבנק" הגנה על האליפות בהצלחה בקרב החוזר נגד ברי. באירועים סאמרסלאם וב"לילה של אלופים" שמרה על התואר נגד בת' פיניקס, אך הפסידה לה את התואר באירוע "גיהנום בכלוב" ב-2 באוקטובר, כשתקופת הכהונה שלה נעצרה ב-104 ימים. בקרב החוזר שנערך ב-14 באוקטובר בתוכנית סמאקדאון כשלה קלי להשיב לה את האליפות. קלי שוב אתגרה את פיניקס לקרב על האליפות באירוע TLC: שולחנות, סולמות וכיסאות, אך שוב כשלה. באירוע רסלמניה 28 קלי ומריה מנונוס גברו בקרב זוגות על בת' פיניקס ואיב. מחודש יוני קיבלה חופשה מהופעות עד לחזרתה בחודש אוגוסט שם ניצחה את איב בקרב יחידים. ב-28 בספטמבר בלנק שוחררה מהחוזה שלה. בראיון שנערך בחודש דצמבר בלנק הצהירה שהייתה צריכה זמן להחלים מפציעה בצוואר שלה ובתוכניות העתידיות שלה הייתה להיות דוגמנית.
קריירת היאבקות מקצועית > ארגונים עצמאיים (2012)

ב-4 וב-5 בנובמבר 2012 בלנק הייתה אמורה להופיע במופעי ההיאבקות הראשונים שלה בארגון עצמאי בשם North East Wrestling בווטרבי, קונטיקט, אך הופעותיה התבטלו עקב הוריקן סנדי.
קריירת היאבקות מקצועית > החזרה ל-WWE > תפקודה כשגרירה והופעות חד פעמיות (2017–היום)

בלנק שימשה כשגרירה עבור ה-WWE מאז פברואר 2017. באותה שנה היא הופיעה בשבוע הרסלמניה אקסס ובטקס היכל התהילה המסורתי. ב-19 ביוני היא השתתפה בפרק של "שולחן לשלושה" ביחד עם מאריס ואיב טורס בערוץ הנטוורק של ה-WWE. ב-22 בינואר 2018 במסגרת הפרק לכבוד 25 שנים לתוכנית Raw קלי קלי הוצגה כאחת הנשים שהוגדרו "אגדות" שתרמו והובילו להצלחת החברה ביחד עם התאומות בלה (ברי וניקי בלה), מאריס, ליליאן גרסיה, טורי וילסון, מישל מק'קול, טרי ראנלס וחברות היכל התהילה ג'קלין וטריש סטרטוש. ב-28 בינואר באירוע הרויאל ראמבל בקרב הראמבל הנשים הראשון בתולדות הארגון נכנסה קלי קלי כמספר ה-19, אך לא הצליחה לבצע שום הדחה והודחה על ידי ניה ג'קס. באירוע הנשים השלם וצפה הראשון של ה-WWE, שנודע בשם אבולושן ונערך ב-28 באוקטובר, היא השתתפה בקרב באטל רויאל, אך הודחה על ידי מנדי רוז. ב-22 ביולי 2019, קלי קלי חזרה ל-Raw במסגרת פרק האיחוד של התוכנית. בתוכנית זו היא הצמידה את ג'רלד בריסקו מאחורי הקלעים לאחר שבעטה לו במפשעה וכתוצאה מכך הפכה לאישה הראשונה שמחזיקה באליפות 24/7 של ה-WWE. כמו כן, היא הפכה למתאבקת הראשונה שהחזיקה גם באליפות הדיוות וגם באליפות 24/7. לעומת זאת, היא הפסידה את התואר לקנדיס מישל, כאשר מלינה שימשה כשופטת המיוחדת בקרב. באירוע הרויאל ראמבל, שנערך ב-26 בינואר 2020, קלי קלי התחרתה בקרב הרויאל ראמבל המסורתי, כשנכנסה לקרב כמספר ה-21, אך הודחה על ידי המנצחת בקרב, שארלוט פלייר.
השתתפותה במדיה

ב-20 באפריל 2007 קלי קלי ושאר מתאבקות כמו אשלי מסארו, ליילה, ברוק אדמס, טורי וילסון ומאריס כיכבו בקליפ של הזמר טימבלנד (ביחד עם להקת ההייבס) בשיר "Throw It on Me". בחודש אוגוסט קלי קלי ביחד עם ליילה וברוק השתתפו בצילומים למגזין FHM.
בשנת 2011 בלנק נבחרה במקום ה-82 ברשימת "מאה הלוהטות" של המגזין מקסים. שנה לאחר מכן דורגה במקום ה-38 באותו מגזין. בלנק הייתה אחת מהמשתתפות בסדרה "WAGS" ששודרה בערוץ E! והחלה בשידוריה באוגוסט 2015, הסדרה איפשרה לצופים לעקוב אחרי החיים של הנשים והחברות של הספורטאים.
חיים אישיים

בלנק תיארה את המתאבקת טריש סטרטוש כמתאבקת שעוררה בה השראה. בלנק הייתה במערכת יחסים עם המתאבק אנדרו מרטין, שנגמרה לפני המוות של מרטין בחודש מרץ של שנת 2009. בשנת 2010 נכנסה למערכת יחסים עם המתאבק ג'ון סינה ואחרי שנה נפרדו. באוגוסט 2014 היא התארסה לשחקן ההוקי, שלדון סורי. הזוג נישא במקסיקו ב-27 בפברואר 2016, אך התגרשו באוקטובר 2017.
אליפויות והישגים

הישגים במגזין ההיאבקות Pro Wrestling Illustrated - PWI
PWI דירג אותה במקום ה-15 מתוך 50 המתאבקות הטובות ביותר לשנת 2011
הישגים בארגון ההיאבקות World Wrestling Entertainment - WWE
אליפות 24/7 של ה-WWE (פעם אחת)
אליפות הדיוות (פעם אחת)
פרס הסלאמי על רגע הדיווה של השנה (2011)  - קלי קלי זוכה באליפות הדיוות
הערות שוליים

↑  קלי קלי משוחררת מהחוזה שלה
↑  קלי קלי מדברת על אנדרו מרטין
↑  קלי קלי מתגרשת מבעלה
| --- | --- |
בקרת זהויות :  LCCN: no2011186094  MusicBrainz: 1a3c54d6-7328-4764-bdf3-0c505e9ae4b4  VIAF: 220480428   WorldCat (עם VIAF): 220480428 
קלי קלי (מאחור) ומריה מנונוס ברסלמניה 28
הר הזיתים

ערך זה עוסק בהר בירושלים. אם התכוונתם לספר מאת הסופר הטורקי פליה ריפקי אטאיי, ראו .
| --- | --- |
הר הזיתים ובתחתיתו עמק נחל קדרון ושורת קברים עתיקים
הר הזיתים ובתחתיתו עמק נחל קדרון ושורת קברים עתיקים
 מידע כללי
 על שם:  זית אירופי 
 גובה:  826 מטר
 מדינה:  ישראל ישראל
 מיקום:  הרי יהודה, ירושלים
 רכס הרים:  הרי ירושלים
 קואורדינטות:  31°47′00″N 35°15′03″E﻿ / ﻿31.78333°N 35.25083°E﻿ / 31.78333; 35.25083
  (למפת ירושלים מוגדלת) הר הזיתים(למפת ירושלים רגילה) הר הזיתים
 
הר הזיתים ועליו מגדלי אוגוסטה ויקטוריה וכנסיית העלייה הרוסית - תצפית מכיוון מגדל האוניברסיטה העברית בהר הצופים. באופק מדבר יהודה, ההרודיון ובקעת הירדן
שכונת א-צוואנה למרגלות הר הזיתים
הר הזיתים (בערבית: الطور ההר או جبل الزيتون הר הזיתים) הוא רכס הר שנמצא ממזרח לעיר העתיקה של ירושלים. מקור שמו של ההר בכרמי הזיתים שכיסוהו בעבר. הר הזיתים קדוש ליהודים, לנוצרים ולמוסלמים, ומסורות רבות קשורות בו.
גובהו של הר הזיתים והתצפית המצוינת ממנו לעיר העתיקה של ירושלים ומתחם הר הבית גרמו לכך שמרבית המפות הריאליסטיות והאיורים העתיקים של ירושלים נעשו מהר הזיתים.
גאולוגיה וגאוגרפיה

הר הזיתים הוא חלק מהגבול המערבי של מדבר יהודה. בינו לבין העיר העתיקה של ירושלים חוצץ נחל קדרון (עמק יהושפט).
ההר שייך לרכס ההררי המקיף את ירושלים ממזרח לאורך כ-3.5 קילומטרים ובו שלוש פסגות בולטות: הר הצופים, המתנשא לגובה 826 מטר, פסגת הר הזיתים עצמו (815 מטר) והר המשחית, שהוא הפסגה הדרומית של הרכס (747 מטר).
רכסי הר הצופים והר הזיתים בנויים מסלעי משקע ימיים. החבורה המרכיבה אותו נקראת חבורת הר הצופים מתקופת הסנון והיא כוללת את תצורת מנוחה (קירטון לבן ורך) ואת תצורת משאש (שכבות צור כהה וקשה). הקירטון הרך נוח מאוד לחציבה, אולם אינו מתאים כחומר גלם לבניית בתים. זו אחת הסיבות שרכס הר הזיתים לא נבנה בתקופות הקדומות אולם נבחר כאתר מועדף לחציבת מערות קבורה.
הר הזיתים בהיסטוריה > תקופת בית ראשון

הר הזיתים אינו מוזכר בתורה. בשמו המפורש הוא מוזכר רק בספר זכריה. בשמואל ב' מתואר כיצד ברח דוד המלך מאבשלום דרך הר הזיתים: ”במעלה הזיתים עלה ובוכה וראש לו חפוי...ויהיה דוד בא עד הראש אשר ישתחוה שם לאלוהים” (טו, ל–לב).
בספר מלכים נזכרות פעמיים במות שבנה שלמה המלך בהר אשר על פני ירושלים, וזיהוי מדויק יותר של הבמות בתיאור הרפורמות של יאשיהו: ”וְאֶת הַבָּמוֹת אֲשֶׁר עַל פְּנֵי יְרוּשָׁלַ‍ִם אֲשֶׁר מִימִין לְהַר הַמַּשְׁחִית אֲשֶׁר בָּנָה שְׁלֹמֹה מֶלֶךְ יִשְׂרָאֵל לְעַשְׁתֹּרֶת שִׁקֻּץ צִידֹנִים וְלִכְמוֹשׁ שִׁקֻּץ מוֹאָב וּלְמִלְכֹּם תּוֹעֲבַת בְּנֵי עַמּוֹן טִמֵּא הַמֶּלֶךְ.” (מלכים ב כג, יג). הר המשחית הוא כנראה שיבוש של שם נוסף המוענק להר הזיתים כולו: הר המשחה, על שם שמן הזיתים שעליו עשו את שמן המשחה שמשחו בו את המלכים והכהנים הגדולים.
בחורבן הבית הראשון, יחזקאל מתאר את השכינה עוזבת את המקדש ועומדת על הר הזיתים:" וַיַּעַל כְּבוֹד יְהוָה מֵעַל תּוֹךְ הָעִיר וַיַּעֲמֹד עַל הָהָר אֲשֶׁר מִקֶּדֶם לָעִיר" (יחזקאל יא, כג).
הר הזיתים בהיסטוריה > תקופת בית שני

בתקופת בית שני היו בהר הזיתים כנראה חנויות שמהן היו מספקים לציבור מצרכי קורבן שונים הזקוקים להם לעבודות בית המקדש: ”שני ארזים היו בהר-המשחה: בתחת אחד מהן היו מוכרין ארבע חנויות טהורות, והאחד היו מוציאין ממנו ארבעים סאה גוזלות בכל חודש וחודש, ומהן היו מספיקין קינים לכל ישראל” (תלמוד ירושלמי: תענית ד, ה (סט, א)).
הר הזיתים בהיסטוריה > תקופת בית שני > פרה אדומה

האתר החשוב ביותר בהר הזיתים ליהודי בן ימי הבית השני היה המקום שבו נערך טקס שרפת הפרה האדומה, המטהר בני אדם מטומאת מת. על פי התורה, יש להוציא את הפרה האדומה אל מחוץ למחנה, לשחוט אותה ולהזות את דמה אל נוכח פני אוהל מועד, כלומר בדיוק מול ארבעת שערי המקדש, פתח בתוך פתח. הכהן המזה את הדם שורף את הפרה ומשליך לתוך הבעירה עץ ארז ואזוב ותולעת שני. אחרי סיום טקס השרפה אוסף איש טהור את אפר הפרה ומניח מחוץ למחנה במקום טהור.
ב-1975 הציע פרופ' אשר קאופמן לאתר את המקום המדויק שבו שרפו את הפרה האדומה בהר הזיתים בחצר כנסיית דומינוס פלוויט, בגלל הזווית המתאימה למקום המקדש,, הגת הקדומה ובור המים הגדול שבתת-הקרקע (כפי שמזכירה המשנה, פרה ג').
הר הזיתים בהיסטוריה > חורבן בית המקדש ולאחריו

בתקופת המרד הגדול הציב טיטוס במחנה שהקים במרומי הר הזיתים את הלגיון העשירי פרטנסיס, שהגיע מיריחו, בנוסף למחנה והמפקדה שהקים בהר הצופים. אחרי התקפה של הנצורים שהגיחו מהעיר על לוחמי הלגיון שהיו עסוקים בבניית המחנה בהר הזיתים, ציווה טיטוס להקים מצודה על ראש הר הזיתים.
גם לאחר חורבן בית המקדש המשיך הר הזיתים למלא תפקיד חשוב בחיים הדתיים, הציבוריים והלאומיים של עם ישראל בארץ ישראל ובתפוצות. בהיות מרומי הר הזיתים ממוקמים נוכח בית המקדש וקודש הקודשים, ובעקבות הנבואה והמדרש על השכינה שעזבה את המקדש וחנתה על הר הזיתים, יהודים רבים היו עולים אל ההר, בעיקר בחודש תשרי, ומקיימים בו הקפות בהושענא רבה. ההר נתפס כמקום שבו עמדה השכינה אל מול היכל ה', ולכן הוא המקום הראוי להתפלל בו בימות החגים.. וכאשר חכמי ירושלים הו שולחים מטעמם שד"רים לתפוצות, הם היו גם מבטיחים כי יברכו אותם במעמד התפילה בהר הזיתים נוכח שערי בית השם.
הר הזיתים במסורת > ביהדות

על פי המדרש, היונה של נח הביאה לו את עלה הזית מהר הזיתים.
אחרית הימים: הנבואה האחרונה בספר זכריה עוסקת ביום הדין שבאחרית הימים. על פי תיאור זה, אלוהים יאסוף את כל הגויים למלחמה על ירושלים. הגויים ילכדו את העיר יהרסו את בתיה ויגלו את חציה לגולה. בשעת שפל זו יצא ה' ויילחם בגויים. רגלי אלוהים יעמדו על הר הזיתים שיבקע, ההר יתבקע צפון-דרום ובין שני חלקיו יוצר גיא ענק: ”וְעָמְדוּ רַגְלָיו בַּיּוֹם הַהוּא עַל הַר הַזֵּתִים אֲשֶׁר עַל פְּנֵי יְרוּשָׁלַ‍ִם מִקֶּדֶם וְנִבְקַע הַר הַזֵּיתִים מֵחֶצְיוֹ מִזְרָחָה וָיָמָּה גֵּיא גְּדוֹלָה מְאֹד וּמָשׁ חֲצִי הָהָר צָפוֹנָה וְחֶצְיוֹ נֶגְבָּה. וְנַסְתֶּם גֵּיא הָרַי כִּי יַגִּיעַ גֵּי הָרִים אֶל אָצַל וְנַסְתֶּם כַּאֲשֶׁר נַסְתֶּם מִפְּנֵי הָרַעַשׁ בִּימֵי עֻזִּיָּה מֶלֶךְ יְהוּדָה וּבָא ה' אֱלֹהַי כָּל קְדֹשִׁים עִמָּךְ” (יד, ד–ה).
הר הזיתים מוזכר כאתר אחרית הימים (בהשפעת חזון זכריה) גם בחיבור צוואת נפתלי (ימי הבית השני): "ובשנת הארבעים לחיי ראיתי חזון על הר הזיתים מקדם לירושלים כי השמש והירח נדמו". על פי התרגום הירושלמי לפסוקים אלו, זו תהיה תחילתה של תחיית המתים.
תחיית המתים: בספר מעשה דניאל (המאה ה-10) נזכר הר הזיתים כמקום שבו יתקע אליהו בשופר ויחיה מתים. רעיון תחיית המתים בהר הזיתים נמצא במדרש פסיקתא רבתי (המאה ה-11): "ואלו שבלעו ברבלתה הקב"ה עושה להם מחילים מחילים מלמטן. והם מחלדים בהם עד שהם מגיעים תחת הר הזיתים שבירושלים, והקדוש ברוך הוא עומד עליו והוא נבקע להם והם עולים מתוכו. כמו שזכריה אומר ועמדו רגליו ביום ההוא על הר הזיתים אשר על פני ירושלים מקדם". רעיון גלגול המחילות ותחיית המתים בירושלים אמנם מופיע בתלמוד אך לא בהקשר של הר הזיתים.
הר הזיתים במסורת > בנצרות

הר הזיתים ואתרים שנקשרו להר הזיתים במסורת הנוצרית מוזכרים בברית החדשה. לבית עניה, כפר יהודי ששכן במקום בתקופת בית שני (אלעזריה של ימינו) במורד המזרחי של הר הזיתים), נקשרו מספר מסורות. שם הקים ישו לתחייה את לזרוס (אלעזר) (הבשורה על-פי יוחנן, פרק יא). המקום נזכרת כמקום שבו לן ישו לפני מאסרו. ובבשורה על פי לוקאס, בית עניה היא מקום עליית ישו השמימה לאחר שקם לתחייה ובילה בקרב תלמידיו 40 יום. על פי מסורת נוצרית מאוחרת יותר, לשם גם ישוב ישו בשנית באחרית הימים.
בית פגי נזכרת במקום שלידו קילל ישו את התאנה חסרת הפרי. ישו ביקש מתלמידיו להביא לו את העיר מבית פגי, והכפר נזכר כמקום שממנו החלה תהלוכת הניצחון של ישו לירושלים (הבשורה על-פי מתי, פרק כא). על הר הזיתים עמד ביתו של שמעון המצורע, המוזכר אף הוא בברית החדשה.
הר הזיתים מתואר במסורת הנוצרית כמקום שבו עמד ישו ובכה על חורבן ירושלים, המקום שבו ניבא את חורבן בית המקדש ואת קץ העולם.
גת שמנים, המזוהה לרגלי הר הזיתים, מוזכרת כמקום שבו העביר ישו את הלילה האחרון לפני מעצרו והמקום שבו נאסר לאחר שבגד בו אחד מתלמידיו, יהודה איש קריות.
על פי תיאורו של קירילוס, ב-351 הופיע בשמי ירושלים צלב זוהר ("הופיע בשמי ירושלים אור גדול שהשתרע בין גבעת הגולגולתא להר הזיתים ונראה לכל תושבי העיר"). אור זה נמשך כמה שעות ועורר התרגשות גדולה בירושלים. מסורת נוצרית מאוחרת מיקמה לרגלי הר הזיתים את מקום קבורתה של מריה, אם ישו. מסורת נוספת הקשורה למריה מתייחסת לאזור שעליו בנוי כיום מלון שבע הקשתות. על פי המסורת, באזור זה, המכונה "האצטבה" או "אל קעדה" (מקום הישיבה), ישבה מרים לנוח כשעשתה את דרכה אל הר הזיתים ובית עניה.
הר הזיתים במסורת > באסלאם

הר הזיתים לא מוזכר בקוראן. עם התעוררות הלאומיות הערבית בארץ ישראל, נוצרה המסורת שבאחרית הימים יעמדו בהר הזיתים מאזני הצדק לשקילת המעשים הטובים והרעים של בני אדם. הגשר מעל לגיהנום יותקן בין הר הזיתים להר הבית והכול יעברו על הגשר, שחודו כחוד המספרים; הרשעים ייפלו ממנו לגיהנום והצדיקים יעברו אותו בשלום. הגשר יתחיל בעמק א-סאהירה (תקומת נצח), המצוי בין כנסיית וירי-גלילאי לכנסיית העלייה, שם ייאספו הקמים לתחייה ביום הדין. (בימי הביניים נדדה המסורת לאזור שמצפון לשער הפרחים, מעל למערת ירמיהו, שם נמצא כיום בית קברות מוסלמי הנקרא א-סאהירה, ומכאן באב אל-זהירה). שבע הקשתות של בית המלון הירדני לשעבר, אינטרקונטיננטל, רומזות למסורת זו כיוון שהגשר ביום הדין אמור להישען על שבע קשתות. [דרוש מקור]
כנסיות על הר הזיתים

במאות ה-19 וה-20 ידע ההר בנייה אינטנסיבית של כנסיות ומנזרים. לתהליך זה תרמו קדושתו הרבה של ההר במסורת הנוצרית והנוף הנשקף ממנו.
הכנסיות החשובות על הר הזיתים:
כנסיית אבינו שבשמים (פאטר נוסטר) המצויה בידי הכרמליתים ובתוכה כנסיית האלאונה הביזנטית
כנסיית העלייה הרוסית
כנסיית העלייה – כנסייה המשמרת את זיכרון עלייתו של ישו לשמים; כיום בידי המוסלמים
כנסיית דומינוס פלויט ("בכי האדון") – כנסייה פרנציסקנית המשמרת את זיכרון קינתו של ישו על ירושלים ובית המקדש
כנסיית מריה מגדלנה – כנסייה רוסית שהוקמה במאה ה-19
כנסיית גת שמנים המצויה בידי הפרנציסקנים והמשמרת את זיכרון סבלו ומאסרו של ישו
קבר מרים, לרגלי הר הזיתים בתוך הוואדי; מצוי כיום בידי היוונים-אורתודוקסים והארמנים
המנזר והכנסייה בבית פגי
כנסיית לזרוס וקברו בבית עניה
מנזר אברהם הקדוש על הר המשחית.
מצבות נחל קדרון

"יד אבשלום" היא מצבה מונומנטלית השוכנת סמוך לצלע הר הזיתים, לצד מבני קבורה מפוארים נוספים כקבר בני חזיר וקבר זכריה. שֵׁם המצבה מצביע על מסורת המקשרת אותה למצבה שנבנתה בידי אבשלום, בנו של דוד המלך, אך לפי המחקר הארכאולוגי, זהו קבר המתוארך לתקופת המאה ה-1 לפנה"ס, מאות רבות של שנים לאחר זמנו של אבשלום, ולפי גבריאל ברקאי שייך למלך אגריפס הראשון.
קבר זכריה הוא שמה של מצבה מונוליטית מתקופת בית שני המהווה חלק מקבוצת מבני קבורה מפוארים הניצבים בנחל קדרון, למזרחה של העיר העתיקה והר הבית ולמרגלות הר הזיתים. קבר זכריה ניצב בסמוך לקבר בני חזיר, ובמרחק מה מיד אבשלום.
קבר בני חֵזיר הוא מערת קבורה בנחל קדרון שבירושלים. הקבר מתוארך לתקופת החשמונאים, והוא חצוב כולו בתוך הצוק. לצדו של הקבר ניצב קבר זכריה וסמוך לו ניצב יד אבשלום.
מערת יהושפט היא שמו של קבר מתקופת בית שני, מאחורי יד אבשלום.
קבר בת פרעה הוא המפורסם שבקברי בית ראשון הפזורים בכפר השילוח, ומן היחידים שבהם.
קבר חולדה או קבר פלגיה הוא כינוי למערכת קבורה, המיוחסת במסורת היהודית לחולדה הנביאה. המסורת בדבר מיקום קבר חולדה הנביאה בראש הר הזיתים החלה בימי הביניים ומקורות שונים המשיכו לציין את המקום גם במאה ה-19. המקום שעליו הצביעו כקבר חולדה נמצא במרומי הר הזיתים, מדרום לחצר כנסיית העלייה. מעבר חשוך מוליך לחדר קטן ובו סרקופג פשוט הנושא כתובת יוונית.
מערת הנביאים היא מערת קבורה מהתקופה הביזנטית, מדרום לכביש המוביל אל מלון שבע הקשתות. אשר מסורות קדומות ייחסו אותה כמערת קברם של הנביאים חגי, זכריה ומלאכי, שלושה נביאי המקרא האחרונים.
אוגוסטה ויקטוריה

מתחם אַוּגוּסְטֶה ויקטוֹריה הוא מתחם אשר הוקם על ידי וילהלם השני, קיסר גרמניה בראשית המאה ה-20, אשר קרא לו על שם אשתו, אוגוסטה ויקטוריה משלזוויג-הולשטיין. במתחם, המשתרע על שטח של כ-80 דונם על שלוחה של הר הזיתים בירושלים הנקראת: כתף הר הזיתים, לצורך השוואה – 80 דונם הוא גודלו של כל הרובע הנוצרי בעיר העתיקה בירושלים. כנסייה מפוארת ולהּ מגדל פעמונים, וכן אכסניית צליינים, שנועדה גם לגרמנים תושבי הארץ. כיום האכסניה משמשת בית חולים. במזרח המתחם שוכן "המכון הגרמני הפרוטסטנטי לארכאולוגיה בארץ הקודש", שהוקם בתחילת המאה ה-20, ובו ספרייה גדולה. בית הגנן לשעבר, בצדה המזרחי של הכנסייה.
הקמפוס המורמוני בירושלים

המרכז הירושלמי, של אוניברסיטת בריגהאם יאנג ששמו המלא הוא "Brigham Young University Jerusalem Center" הוקם על הר הצופים בירושלים.
שגשוגה של מדינת ישראל, כמדינת היהודים, הוא מרכיב חשוב בדת הנוצרית המורמונית. לכן, הקמת קמפוס של אוניברסיטת בריגהאם יאנג בירושלים, נראתה מבחינת הכנסייה המורמונית כחלק מההתייחסות החיובית כלפי העיר והעם.
ראשיתו של המרכז הירושלמי הוא בשנת 1968, כאשר הלימודים התקיימו במלון במזרח ירושלים. בשנת 1978 עבר הקמפוס לשטחי קיבוץ רמת רחל. בשנת 1987 הסתיימה בנייתו של הקמפוס החדש, על הר הצופים, המשקיף על הר הזיתים. במיקום האוניברסיטה המורמונית הושקעה מחשבה רבה תוך רגישות רבה להרמוניה הארכיטקטונית של האזור. מבנה האוניברסיטה, על קשתותיו ועמודיו, מהווה כיום את אחד המבנים החדשים היפים בירושלים.
שכונות יהודיות

ישיבת בית אורות היא ישיבת הסדר סמוך לאוניברסיטה העברית ולאוניברסיטה המורמונית. בישיבה גם מכון ללימוד הוראה. "בית אורות" הוא גם שמה של שכונה יהודית קטנה שהישיבה נמצאת בשוליה.
מעלה הזיתים היא שכונה יהודית בדרום רכס הר הזיתים הממוקמת סמוך לדרך יריחו הישנה. היא צמודה לשכונה המוסלמית ראס אל עמוד וצופה על הר הבית ועל העיר העתיקה.
שכונת מעלות דוד הוא מתחם בשטח של כ-11 דונם בבעלות יהודית, המצוי בדרום רכס הר הזיתים, וממוקם בסמוך לדרך יריחו הישנה, לשכונה היהודית מעלה הזיתים, לשכונה המוסלמית ראס אל עמוד, צופה על הר הבית והעיר העתיקה.
שכונת קדמת ציון הוא שמו של שטח בדרום הר הזיתים המצוי בבעלות יהודית. ממוקם במזרח ירושלים, דרומית מזרחית לעיר העתיקה, על תוואי דרך יריחו.
טיילת הר הזיתים

בשנת 2018 פורסם כי עיריית ירושלים והרשות לפיתוח ירושלים מקדמות תוכנית להקמת טיילת באזור הר הזיתים, שתחבר בין שני מתחמי דיור של יהודים בתוך השכונה הערבית א-טור. הטיילת החדשה, שצפויה להיקרא "טיילת עוזיה" או "טיילת אמצע הגובה", תהיה באורך של כ-3.6 ק"מ ותוואי הטיילת יהיה לאורך המדרון המערבי של הר הזיתים, ותכלול את המקום שבו, על פי המסורת היהודית, אמור להיערך טקס שחיטת ושרפת הפרה האדומה.
על פי הרשות לפיתוח ירושלים הטיילת צפויה להיבנות על שטחים ציבוריים פתוחים, אבל על פי התוכנית שהוגשה לאישור הוועדה המחוזית לתכנון ולבנייה, יהיה צורך להפקיע שטחים שבבעלות פרטית פלסטינית ושטחים השייכים לכנסיות שבהר הזיתים, בהם מתחם גת שמנים. משמורת ארץ הקודש והפטריארכיה הלטינית הגישו התנגדויות וביקשו לבטל את התוכנית.
בית מלון שבע הקשתות

מלון שבע הקשתות (באנגלית: Seven Arches Hotel; לשעבר אינטרקונטיננטל ירושלים) הוא בית מלון השוכן בפינה הדרומית של פסגת הר הזיתים, מעל בית הקברות היהודי, ובחלקו על בית הקברות היהודי עצמו. בעברו נחשב מלון הפאר הבולט ביותר במזרח ירושלים, אך כיום הועם זוהרו.
אתרים נוספים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
תצפית רחבעם – רחבת תצפית במרומי ההר. התצפית נחנכה בשנת 2006 ונקראה על שם שר התיירות רחבעם זאבי שפעל לפיתוח ההר והתצפית, ונרצח במלון הייאט הנשקף מהתצפית
מרגלות הר הזתים (מרכז, עמק נחל קדרון)
קברו של מוג'יר א-דין
צפון הר הזיתים (על גבול הר הצופים)
ראו גם

מעמד הר הזיתים
עמק יהושפט
הר המשחה
לקריאה נוספת

אייל בן אליהו, הר הזיתים בין יהודים לנוצרים בתקופה הרומית ביזאנטית, עבודת גמר, האוניברסיטה העברית בירושלים, תש"ס.
הר הזיתים במקורות ובמסורת ישראל, משרד הדתות.
אלי שילר, הר הזיתים, 1978.
ביאנקה קוחנל, כנסית העלייה לשמים של ישו בהר הזיתים, עבודת גמר בחוג לתולדות האומנות, האוניברסיטה העברית בירושלים, 1975.
רמי יזרעאל, מדריך כרטא להר הזיתים, ירושלים, הוצאת כרטא, תשנ"ט, 1999.
אורה לימור, מסורות נוצריות של הר הזיתים בתקופות הביזאנטית והערבית, עבודת גמר בחוג להיסטוריה של ימי הביניים, האוניברסיטה העברית בירושלים, 1978.
Sarah Kochav, Mount of Olives, Yad Ben Zvi, 2000
אסף אברהם, הנביא זכריה, ישו ומוחמד: כך הפך הר הזיתים ל"הר אחרית הימים", באתר ynet, 3 בינואר 2022
הערות שוליים

↑  יונתן אדלר, "מקום שרפת הפרה האדומה בהר הזיתים", תחומין כב (תשס"ב), עמ' 537–542.
↑  ראו למשל ב-איגרת ראשי עדת ירושלים אל הגולה (מהמאה העשירית).
↑  מפה נוצרית של הר הזיתים, מתוך מילון תנ"כי של קלמה, המאה ה-18, באתר אוסף המפות ע"ש ערן לאור, הספרייה הלאומית
↑  טוביה טננבום, 2014, תפוס ת'יהודי, הוצאת סלע מאיר.
↑  '"`UNIQ--nowiki-00000008-QINU`"'ניר חסון,'"`UNIQ--nowiki-00000009-QINU`"'עיריית ירושלים מקדמת טיילת שתחבר בין בתי מתנחלים בשכונה פלסטינית, באתר הארץ, 8 בפברואר 2018
↑  מאיה הורודניצ'אנו‏, הטיילת בהר הזיתים מכעיסה את הקתולים בי-ם: "פגיעה במאמינים", באתר וואלה, 18 במרץ 2019
| --- | --- |
בקרת זהויות :  NLI: 987007548446605171  GND: 4224109-1  LCCN: sh85087756  VcBA: 497/510  VIAF: 304910304   WorldCat (עם VIAF): 304910304 
הר הזיתים בשקיעה
ציור קיר בכנסייה בבית פאגי המתאר את תהלוכת הניצחון של ישו
מפת הר הזיתים בספרו של ז'אן דובדאן, 1666
הר הזיתים במפת ירושלים של ון דה ולדה מ-1858; המפה התבססה על מדידותיהם של ג'ון סיימונדס ועמיתיו מחיל המהנדסים הבריטי ב-1841 ועל מחקריו של טיטוס טובלר
מפת בית הקברות והקברים העתיקים הסובבים אותו
בית הקברות היהודי משקיף אל הר הבית
כנסיית מריה מגדלנה, כנסייה רוסית פרבוסלבית בהר הזיתים
כנסיית דומינוס פלויט


יד אבשלום על רקע נחל קדרון
מתחם אוגוסטה ויקטוריה
אוניברסיטת בריגהאם יאנג
ישיבת בית אורות
מלון שבע הקשתות
בית הקברות היהודי בהר הזיתים; מעליו מלון שבע הקשתות, ומשמאלו כנסיית העלייה הרוסית
חנה טאו

| --- | --- |
אין תמונה חופשית
 מקום קבורה:  בית הקברות היהודי בהר הזיתים 
 מדינה:  ישראל 
 
חנה טאו (ת"ש, 1940 לערך - י' בניסן ה'תשס"ה, 19 באפריל 2005) הייתה רבנית ומחנכת בולטת בתחום לימוד תורה לנשים בציבור הדתי לאומי.
ביוגרפיה

נולדה לרב מרדכי אריה (מרטין) הלוי הברפלד, רבה של קהילת זלטה מורבצה (אנ') שבסלובקיה. במלחמת העולם השנייה איבדה את רוב משפחתה ונדדה עם אמה ואחיה הקטן. לאחר עלותם לארץ ישראל בשנת ה'תש"ז למדה בין השאר ב"בצלאל". בשלהי שנות ה-50 נישאה לרב צבי ישראל טאו, תלמידו של הרב צבי יהודה הכהן קוק. לבני הזוג נולדו ארבעה ילדים. רוב שנותיה התגוררה עם משפחתה בשכונת קריית משה בירושלים.
הרבנית חנה טאו הייתה מתלמידותיו של הרב צבי יהודה קוק ולמדה גם מבעלה.
בשנות ה-60 החלה להעביר שיעורים לנשים במחשבת ישראל, במשנתו של המהר"ל מפראג ובתורת הראי"ה קוק ובנו הרב צבי יהודה קוק. בין היתר העבירה שיעורים לנשים במושב קשת, כאשר שכן סמוך לקוניטרה.
מאז שנות ה-70 השתתפה בהקמת כמה מן המדרשות התורניות לנשים בירושלים. לימדה בשתיים מהן, מכון אורה ומדרשת הרובע.
הייתה מעורבת בהקמה ובפעילות של כמה ארגונים, בהם "שלח את עמי" ולאורך שנות המאבק לשחרור נתן שרנסקי תמכה באשתו אביטל, שהייתה בת בית בביתה. הייתה מעורבת גם בארגון "בניין שלם" העוסק בבניין המשפחה, ברוח תלמידי הרצי"ה קוק. שידכה רבים מתלמידי בעלה עם תלמידותיה. לימדה תלמידות רבות לקראת חתונתן והכשירה מדריכות כלות.
כמה משיעוריה רוכזו בספר שירת חנה, בהוצאת המשפחה, ירושלים תשס"ט. אחת השיחות בספר יצאה עוד קודם בחוברת "לעם נולד", תשס"ז. הספר כולל גם דברים לזכרה, מאת הרבנית רבקה בן ארצי. בשנת תשע"ה יצא לאור סדרת הספרים "כאיש אשר אמו תנחמו", בהם סיכומים משיעוריה על הספר "נצח ישראל" למהר"ל מפראג.